**Доброта в действие! Заедно създаваме промяната!**

В съвременното общество, белязано от културно многообразие и динамични социални промени, образованието има ключова роля за изграждането на толерантни и активни общности. С тази цел през юни 2025 г. стартира проект BG05SFPR001-1.004-0057 „Доброта в действие! Заедно създаваме промяната!“ на стойност 268 811,20 лв., финансиран от Програма „Образование“ 2021-2027, съфинансиран от Европейския съюз. Бенефициентът на проекта е Основно училище „Св. Климент Охридски“ – гр. Павликени и ще се изпълнява в партньорство със Средно училище „Бачо Киро“ – гр. Павликени, Основно училище „Филип Тотю“ – с. Върбовка, Основно училище „Св. св. Кирил и Методий“ – с. Батак, Обединено училище „П. Р. Славейков“ – с. Джулюница и Сдружение „Академика – 245“. Дейностите по проекта ще се реализират в две години.

Какво ни предстои?

* Провеждане на занимания по интереси в извън класна форма; беседи за популяризиране четенето и грамотността в начален етап; беседи за кариерно консултиране на учениците в прогимназиален етап; изнесени занимания в музеи и библиотеки; съвместни междуучилищни дейности с ученици от училищата партньори: спортни и културни събития, състезания и образователни екскурзии.
* Реализиране на обучения с педагогическите специалисти за придобиване, развиване и прилагане на компетентности за демократична култура в рамките на интеркултурно образование в мултикултурна среда.
* Организиране на кратки обучения на родители, свързани с образованието на децата им и мотивация за активно участие в дейностите за интеркултурно образование.
* Провеждане на информационни кампании, насочени към недопускане на дискриминация, основана на раса, етнически произход или религиозна принадлежност.

Всички планирани дейности целят насърчаване на позитивно отношение към разнообразието във всички области на човешкия живот. Основният фокус на инициативите е подобряване на интеркултурната комуникация и създаване на благоприятна мултикултурна образователна среда, в която ученици, учители и родители работят заедно за пълноценното развитие на всяко дете. Чрез активното взаимодействие с родителите и тяхното привличане като съмишленици в образователния процес, проектът цели изграждането на устойчиви училищни общности, основани на доверие, уважение и сътрудничество.

Защото само когато сме заедно – учители, родители и ученици – можем да изградим училище на бъдещето: отворено, подкрепящо и вдъхновяващо!